
RAPORT

asupra propunerii legislative pentru modificarea şi completarea Legii nr.48 din 16 ianuarie 2002 pentru aprobarea Ordonanţei Guvernului nr.137/2000 privind prevenirea şi sancţionarea tuturor formelor de discriminare, publicată în Monitorul Oficial al României, Partea I, nr.69/31 ian.2002

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere în fond cu propunerea legislativă pentru modificarea şi completarea Legii nr.48 din 16 ianuarie 2002 pentru aprobarea Ordonanţei Guvernului nr.137/2000 privind prevenirea şi sancţionarea tuturor formelor de discriminare, publicată în Monitorul Oficial al României, Partea I, nr.69/31 ian.2002, trimisă cu adresa nr. P.l.x. 632 din 4 septembrie 2006 şi înregistrată sub nr.31/1015 din 4 septembrie 2006.

Prin această iniţiativă legislativă se propune modificarea şi completarea Legii nr.48/2002 pentru aprobarea Ordonanţei Guvernului nr.137/2000 privind prevenirea şi sancţionarea tuturor formelor de discriminare, vizându-se interzicerea defăimării prin caricaturi şi texte, în presa scrisă şi în emisiunile radio-TV, a însemnelor şi simbolurilor aparţinând tuturor religiilor recunoscute în România. 

Consiliul Legislativ, prin avizul nr.370/13.03.2006, a avizat negativ propunerea legislativă. 

Guvernul, prin adresa nr.1152/10.04.2006, nu susţine adoptarea propunerii legislative, având în vedere că nu este prevăzută nici o sancţiune pentru încălcarea interdicţiei cuprinse în noul alin.(21) al art. 2 şi apreciind că norma este nu numai lipsită de eficienţă practică, dar şi redundantă în contextul în care art. 19 din Ordonanţa Guvernului nr.137/2000 conturează faptele care afectează dreptul la demnitate personală.  

Senatul, în calitate de primă Cameră sesizată, a respins propunerea legislativă în şedinţa din 29 august 2006.

Potrivit prevederilor art. 75 din Constituţia României, republicată, şi ale art. 92 alin.(9) din Regulamentul Camerei Deputaţilor, republicat, competenţa decizională, în cazul acestei propuneri legislative, aparţine Camerei Deputaţilor.

Comisia pentru drepturile omului, culte şi problemele minorităţilor naţionale, prin avizul nr. 25/725/07.09.2006, a avizat favorabil propunerea legislativă.

În conformitate cu prevederile art.61 din Regulamentul Camerei Deputaţilor, republicat, membrii comisiei au examinat propunerea legislativă susmenţionată, punctul de vedere al Guvernului şi avizul Consiliului Legislativ în şedinţa din 2 octombrie 2006. 

La dezbaterea propunerii legislative, din totalul de 26 de membri ai comisiei, au fost prezenţi 14 deputaţi.

În urma discuţiilor purtate, membrii comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative pentru modificarea şi completarea Legii nr.48 din 16 ianuarie 2002 pentru aprobarea Ordonanţei Guvernului nr.137/2000 privind prevenirea şi sancţionarea tuturor formelor de discriminare, publicată în Monitorul Oficial al României, Partea I, nr.69/31 ian.2002.
În raport de obiectul şi conţinutul său, propunerea legislativă face parte din categoria legilor ordinare.

